
Trichoderma harzianum törzs által termelt peptaibol vegyületek szerkezetének meghatározása és tisztítása

A fonalasgombák nagyszámú másodlagos metabolitot termelnek, melyek ígéretes biológiai sajátságokkal rendelkeznek. Ezen vegyületek molekuláris azonosítása, valamint biológiai tulajdonságaik pontos leírása az egyik kiemelt célja napjaink biológiai, illetve kémiai kutatásainak. A másodlagos metabolitok egyik kiemelkedő csoportja a peptaibolok (PBS), melyeket főként a Trichoderma gomba-nemzetségbe tartozó fajok termelnek. Ezek a vegyületek változatos biológiai aktivitással rendelkeznek, amelyek közül kiemelkedő antibakteriális, antifungális és vírusellenes hatásuk.
A kutatómunkám során egy korábbi biotesztek alapján kiválasztott, T. harzianum faj SZMC 1874-es törzsének peptaibol termelő képességét sikerült igazolnom. A kísérletek során új, a szakirodalomban eddig még le nem írt peptaibol molekulákat fedeztem fel és meghatároztam azok teljes vagy részleges aminosav szekvenciáját. A vizsgálatokhoz a törzset maláta-kivonatos táptalajon tenyésztettem majd a tenyészet felszínét kloroformmal extraháltam. Ezt követően, egy előzetes optimalizálási eljárás után megkezdtem a bepárolt, metanolban visszavett kivonat tömegspektrometriás elemzését. A vegyületek szerkezet-meghatározásához egy ion-csapdás analizátorral kapcsolt tömegspektrométert alkalmaztam, és az alameticin standardokkal történt elővizsgálatok eredményeinek felhasználásával felállított szabályrendszer segítségével azonosítottam a karakterisztikus ionokat és a fragmentációs mintázatokat. A mérések eredményei alapján 11 teljesen új peptaibol molekulát sikerült azonosítani.
Az alkalmazott technikával a szekvenciákban esetlegesen előforduló izobár aminosavakat (Ile/Leu - Lxx, Iva/Val - Vxx), valamint az egyes aminosavak D/L konfigurációját nem tudtuk meghatározni, ezért a további szerkezetvizsgálatokhoz (Hidrolizátum elemzése, NMR) megkezdtük az ismeretlen komponensek tisztítását. Ennek kivitelezéséhez szemipreparatív RP-HPLC módszert fejlesztettünk, melynek segítségével már rendelkezésre állnak részlegesen tisztított frakciók, ugyanakkor ezek tisztasága, illetve anyag tartalma még nem elegendő a további vizsgálatok megkezdéséhez.



